**Jautājums**

Vai depozitārie sertifikāti tiek uzskatīti par komplektēto privāto ieguldījumu produktu PRIIPs Regulas izpratnē?

**Atbilde**

Finanšu un kapitāla tirgus komisija (turpmāk – Komisija) norāda, ka Eiropas Parlamenta un Padomes Regulas (ES) Nr. 1286/2014 par komplektētu privāto ieguldījumu un apdrošināšanas ieguldījumu produktu (PRIIP) pamatinformācijas dokumentiem (turpmāk – PRIIP regulējums) ir tieši piemērojams Eiropas Savienības tiesību akts un neparedz Komisijai tiesības sniegt oficiālu tiesību normu skaidrojumu. Ņemot vērā minēto, Komisija vērš uzmanību – ja pēc šā Komisijas skaidrojuma sniegšanas Eiropas Komisija (turpmāk – EK) vai Eiropas finanšu uzraudzības iestādes kādā no saviem turpmāk publiskotajiem skaidrojumiem par PRIIP regulējumu prasību piemērošanu sniegs skaidrojumu, kas būs pretrunā ar Komisijas turpmāk pausto, tad saistošs ir EK vai Eiropas finanšu uzraudzības iestāžu skaidrojums.

Komisija norāda, ka PRIIP regulējums pamatinformācijas dokumentiem nenosaka konkrētu finanšu instrumentu, kas tiek atzīti par PRIIP produktiem, sarakstu, bet nosaka pazīmes, izmantojot kuras katrs ieguldījumu pakalpojumu sniedzējs identificē produktus, kas pakļauti PRIIP regulējumam.

Atbilstoši Finanšu instrumentu tirgus likuma 1. panta 1. punkta 31) apakšpunktā noteiktajam, depozitārie sertifikāti ir pārvedami vērtspapīri, kas emitēti, lai aizstātu citā valstī reģistrēta emitenta finanšu instrumentus, un dod tā ieguvējam tiesības izmantot aizstātajos finanšu instrumentos nostiprinātās tiesības.

Saskaņā ar Eiropas Parlamenta un Padomes Direktīvas Nr. 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā Nr. 2001/34/EK, 2. panta 1. punkta e) apakšpunktā sniegto "akcionārs" definīciju depozitārā sertifikāta turētājs tiek uzskatīts par depozitārajam sertifikātam atbilstīgo akciju turētāju.

Ņemot vērā minēto, Komisija izsaka viedokli, ka depozitārie sertifikāti, ja tie apliecina tiesības uz viena emitenta vienāda tipa akcijām, ir vienkārši finanšu instrumenti un neietilpst PRIIP regulējuma jomā.